Mads Sørensen
Mads Sørensen er en dansk kommunalpolitiker og tidligere minkavler, der siden 1. januar 2022 har været borgmester i Varde Kommune. Fra 1. januar 2014 har han siddet i byrådet i Varde Kommune, valgt for Venstre. Mads Sørensen har i sit civile liv arbejdet som minkavler, indtil han stoppede i forbindelse med Minksagen. Herefter blev han i januar 2021 valgt som spidskandidat for Venstre i Varde Kommune, da Erik Buhl Nielsen i efteråret 2020 havde meddelt, at han ikke genopstiller. Valget af Mads Sørensen som spidskandidat var omgærdet af splid, da virksomhedsejere i Varde Kommune betalte ansatte for at melde sig ind i partiet op til opstillingsmødet, hvilket Sørensen dog ikke selv var indblandet i. I byrådet i 2018-2021 var Sørensen udvalgsformand for Udvalget for Kultur og Fritid.

I forbindelse med Minksagen gjorde Sørensen sig også offentligt bemærket, da han var en af de minkavlere, der i første omgang nægtede at aflive sine mink trods hasteloven herom. Efterfølgende måtte Sørensen dog også aflive sine mink, da følgeerhvervene som fodercentralen lukkede.

Referencer

Eksterne henvisninger 
 Mads Sørensen hos Paqle

Kommunalpolitikere fra Danmark
Landmænd fra Danmark
Kommunalbestyrelsesmedlemmer fra Venstre
Borgmestre i Danmark 2022-2025